b'\n_START_ARTICLE_\nKoolera\n_START_SECTION_\nPatogenees ja kliiniline pilt\n_START_PARAGRAPH_\nHaigusetekitaja siseneb organismi suu kaudu ning kinnitub seej\xc3\xa4rel soole mikrohattudele, kus hakkab paljunema ning eritama enterotoksiini, mis viib vee ja elektrol\xc3\xbc\xc3\xbctide kaole h\xc3\xbcpersekretsiooni n\xc3\xa4ol._NEWLINE_Haigus algab enamasti k\xc3\xb5hulahtisusega. V\xc3\xa4ljaheide on vedel ning paari tunni m\xc3\xb6\xc3\xb6dudes omandab hallikasvalge v\xc3\xa4rvuse. K\xc3\xb5hulahtisusega kaasneb ka oksendamine, iiveldustunne v\xc3\xb5ib puududa. Suur veekadu kutsub esile tugeva janu, kuid vedelikku tarbides oksendatakse see \xc3\xbcsna pea v\xc3\xa4lja. Haiguse raskema kulu korral v\xc3\xb5ib p\xc3\xa4eva jooksul kaotatud vee kogus ulatuda 30 liitrini._NEWLINE_Haigus progresseerub kiiresti ja haige kehatemperatuur langeb. Tekivad krambid ning nahk omandab kahvatu tooni, kujunevad mikrotsirkulatsioonih\xc3\xa4ired. Lisaks sellele teravnevad n\xc3\xa4o piirjooned ning patsient muutub raugalikuks. Mineraalsoolade ja vee v\xc3\xa4hesuse t\xc3\xb5ttu kujuneb v\xc3\xa4lja h\xc3\xbcpovoleemiline \xc5\xa1okk, tekib hapnikuvaegus ja see viib omakorda metaboolse atsidoosi v\xc3\xa4ljakujunemisele.\n_START_SECTION_\nRavi ja prof\xc3\xbclaktika\n_START_PARAGRAPH_\nKoolera ravis on esmat\xc3\xa4htis elektrol\xc3\xbc\xc3\xbctide v\xc3\xa4hesuse likvideerimine spetsiaalsete toitesegudega. Lisaks sellele manustatakse ka tetrats\xc3\xbckliini ja gentom\xc3\xbctsiini._NEWLINE_Kooleraepideemiad pole haruldased ning seet\xc3\xb5ttu tuleb haige v\xc3\xb5imalikult kiiresti hospitaliseerida ja panna karantiini. Nakatumise v\xc3\xa4ltimiseks tuleb toiduained enne s\xc3\xb6\xc3\xb6mist korralikult pesta, samuti pidada kinni elementaarsetest h\xc3\xbcgieenin\xc3\xb5uetest. Nakkusohtlikesse piirkondadesse s\xc3\xb5itmise eel peab end kindlasti vaktsineerima.'